Diari Oficial de la Generalitat Valenciana


Sumari del DOGV 8412, del 29-10-2018 (2018/9958)

ORDRE 18/2018, de 25 d'octubre, de la Conselleria d'Economia Sostenible, Sectors Productius, Comerç i Treball, per la qual es modifica l'Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa mixt d'ocupació-formació tallers d'ocupació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/10/25/18/dof/vci/html**

### Dades del document

Número de DOGV
:   8412

Data del DOGV
:   29-10-2018

Secció del DOGV
:   I. DISPOSICIONS GENERALS

Número del document
:   2018/9958


Data del document
:   25-10-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 18/2018, de 25 d'octubre, de la Conselleria d'Economia Sostenible, Sectors Productius, Comerç i Treball, per la qual es modifica l'Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa mixt d'ocupació-formació tallers d'ocupació. [2018/9958]  
  
PREÀMBUL  
  
D'acord amb el que es preveu en l'article 129 de la Llei 39/2015, d'1 d'octubre, del procediment administratiu comú de les administracions públiques, en l'exercici de la iniciativa legislativa i la potestat reglamentària, les administracions públiques actuaran d'acord amb els principis de necessitat, eficàcia, proporcionalitat, seguretat jurídica, transparència, i eficiència, per la qual cosa es procedeix, a continuació, a justificar l'adequació de l'ordre als motius esmentats:  
En aplicació dels principis de necessitat i eficàcia, les raons d'interés general que justifiquen el dictat d'aquesta ordre, esdevenen de l'aplicació de l'article 10 del text refós de la Llei d'ocupació, aprovat pel Reial decret legislatiu 3/2015, de 23 d'octubre, en el qual s'estableix que l'Estratègia Espanyola d'Activació per a l'Ocupació s'articularà entorn de l'eix Formació, entre uns altres, incloent-hi les actuacions de formació professional per a l'ocupació, dirigides a l'aprenentatge, formació, requalificació o reciclatge professional i de formació en alternança amb l'activitat laboral, inclosos els programes públics d'ocupació i formació, que permeten a les persones beneficiàries adquirir competències o millorar la seua experiència professional, per a millorar la seua qualificació i facilitar la seua inserció laboral.  
En data 20 de juliol de 2016, es va publicar en el Diari Oficial de la Generalitat Valenciana (DOGV) l'Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa mixt d'ocupació-formació tallers d'ocupació.  
En data 10 de setembre de 2015, es va publicar en el Boletín Oficial del Estado (d'ara endavant BOE) la Llei 30/2015, de 9 de setembre, per la qual es regula el Sistema de Formació Professional per a l'ocupació en l'àmbit laboral.  
En data 5 de juliol de 2017 es va publicar en el BOE el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral.  
L'objecte de la present ordre és adaptar les previsions recollides en l'esmentada Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, al que es preveu en la normativa esmentada. Així mateix, es modifiquen tots els apartats que mantenen una identitat substancial amb unes altres ordres de bases gestionades per aquest mateix òrgan en programes d'ocupació-formació a l'efecte de simplificar la gestió, i s'adapta la seua redacció al període temporal corresponent a cadascuna de les convocatòries que es dictaran en aplicació d'aquesta.  
D'acord amb això, la present ordre es considera l'instrument més adequat per a garantir la consecució dels principis de necessitat i eficàcia, així com el de proporcionalitat, ja que conté la regulació imprescindible per a atendre l'interés general protegit.  
  
A fi de garantir el principi de seguretat jurídica, la iniciativa normativa s'exerceix de manera coherent amb la resta de l'ordenament jurídic, nacional i de la Unió Europea, mencionat en els paràgrafs anteriors, per a generar un marc normatiu estable, predictible, integrat, clar i de certitud, que facilite el seu coneixement i comprensió i, en conseqüència, l'actuació i presa de decisions de les persones i empreses.  
  
En aplicació del principi de transparència, es possibilita l'accés senzill, universal i actualitzat a la normativa en vigor i els documents propis del seu procés d'elaboració, en els termes establits en l'article 7 de la Llei 19/2013, de 9 de desembre, de transparència, accés a la informació pública i bon govern.  
En aplicació del principi d'eficiència, l'ordre evita càrregues administratives innecessàries o accessòries i racionalitza, en la seua aplicació, la gestió dels recursos públics.  
Com a l'ordre afecta les despeses o ingressos públics presents o futurs, la seua aplicació queda supeditada al compliment dels principis d'estabilitat pressupostària i sostenibilitat financera.  
D'acord amb el que s'ha exposat, i fent ús de les facultats que em confereix la Llei 5/1983, de 30 de desembre, del Consell, i el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, conforme el Consell Valencià de Formació Professional i conforme el Consell Jurídic Consultiu de la Comunitat Valenciana,  
  
  
ORDENE  
  
Article únic  
Aprovar la modificació dels preceptes de l'Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa mixt d'ocupació-formació tallers d'ocupació, que es mencionen a continuació.  
Els preceptes afectats per la modificació són:  
U. Es modifica el paràgraf sisé i s'afig el paràgraf seté al preàmbul.  
  
Dos. Es modifica el tercer paràgraf i s'afig un paràgraf quart a l'apartat 1 de l'article 2.  
Tres. Es modifica l'apartat n de l'article 3.  
Quatre. Es modifica l'apartat 2 de l'article 4.  
Cinc. Es modifica l'últim paràgraf de l'apartat 1 i apartats 7, 8 i 11 de l'article 5.  
Sis. Es modifica l'enunciat dels apartats 1 i 3 de l'article 8:  
Set. Es dona nova redacció a l'article 10.  
Huit. S'afig un apartat 4 a l'article 13.  
Nou. Es modifiquen els apartats 4 i 5 de l'article 15 que queden redactats com segueix i s'elimina l'apartat 6.  
Deu. De l'article 16 es modifica l'apartat 3, el penúltim paràgraf d'aquest de la lletra a, i s'elimina l'últim paràgraf en la lletra a del dit apartat, es modifica el segon paràgraf de la lletra d del mateix apartat 3, s'afig la lletra g al mateix apartat 3, i es modifica l'apartat 10, amb la redacció següent.  
Onze. Paràgraf quart de la disposició addicional segona.  
Dotze. Es modifica la disposició addicional tercera.  
Tretze. Es modifica el criteri Àmbit territorial de l'annex únic a l'ordre en què es recullen els criteris objectius d'atorgament de la subvenció,  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 25 d'octubre de 2018  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ  
  
  
  
ANNEX  
Relació completa dels articles modificats de l'Ordre 11/2016, de 15 de juliol, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa mixt d'ocupació-formació tallers d'ocupació, amb la seua nova redacció  
  
U. Es modifica el paràgraf sisé i s'afig el paràgraf seté al preàmbul:  
  
El Pla estratègic de subvencions aprovat pel Servei Valencià d'Ocupació i Formació 2017-2019 inclou entre els seus objectius estratègics millorar la qualificació de les persones, tant desocupades com ocupades, a través d'una formació que les capacite per a l'exercici qualificat de les professions i l'accés a l'ocupació, així com permetre'ls compatibilitzar la formació amb la pràctica professional en el lloc de treball, mitjançant la formació en alternança amb l'ocupació. Una formació que responga a les necessitats, tant presents, com futures de les persones i del teixit productiu de la Comunitat Valenciana, incrementant la qualitat formativa. Així mateix, entre els seus objectius operatius estableix la necessitat de millorar la qualificació professional i la inserció professional de les persones amb especials dificultats d'inserció en el món laboral, a través dels programes públics d'ocupació i formació dirigits a millorar la qualificació professional i la inserció professional de les persones amb especials dificultats d'inserció en el món laboral.  
  
Amb la vocació de fer valer els recursos i capacitats locals en l'àmbit de la promoció de l'ocupació i el desenvolupament local sostenible, per raó de la seua major proximitat i coneixement de les particularitats socials i laborals del seu àmbit territorial i de la potencialitat que té sumar sinergies entre els agents d'aquest, en data 2 d'agost de 2016 es va publicar en el DOGV l'Ordre 12/2016, de 29 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del programa de foment dels acords territorials en matèria d'ocupació i desenvolupament local a la Comunitat Valenciana, d'acord amb aquesta es preveu i incentiva la participació en aquest programa dels acords o pactes constituïts a l'empara d'aquesta.  
  
Dos. Es modifica el tercer paràgraf i s'afig un paràgraf quart a l'apartat 1 de l'article 2:  
Les mancomunitats i altres agrupacions d'entitats amb personalitat jurídica pròpia que compten explícitament entre les seues principals finalitats constitutives amb el foment de l'ocupació; d'acord amb el que es preveu en l'article 11.2 de la LGS, els membres associats de l'entitat beneficiària que es comprometen a efectuar la totalitat o part de les activitats que fonamenten la concessió de la subvenció en nom i per compte del primer tindran igualment la consideració de persones beneficiàries.  
  
En el cas d'acords/pactes territorials constituïts a l'empara del que s'estableix en l'article 2.1 apartat a i b de l'Ordre 12/2016, de 29 juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del programa de foment dels acords territorials en matèria d'ocupació i desenvolupament local a la Comunitat Valenciana, quan l'àmbit d'actuació incloga més d'una entitat local, només podrà presentar sol·licitud una de les entitats que l'hagueren subscrit que haurà de disposar de l'acreditació de les especialitats incloses en el projecte. Per a l'admissió de la sol·licitud s'hauran d'aportar els acords corresponents del ple de la corporació i, si escau, els convenis interadministratius en què es regulen expressament els compromisos assumits per al desenvolupament del projecte.  
  
Tres. Es modifica la lletra n de l'article 3:  
n) En el cas que les convocatòries respectives prevegen explícitament el dit cofinançament, s'haurà de comunicar a les persones participants contractades que aquestes accions estan cofinançades pel Fons Social Europeu i en tota la documentació elaborada per l'entitat haurà de figurar el logo d'aquest fons. En els mateixos casos, s'hauran de demanar a les persones participants en l'actuació les dades necessàries per al compliment de les obligacions derivades de l'article 125.2.d i e del Reglament 1303/2013 i article 5 i l'annex I del Reglament 1304/2013, tots dos del Parlament Europeu i del Consell, de 17 de desembre de 2013.  
Quatre. Es modifica l'apartat 2 de l'article 4:  
2. Amb caràcter general, i sempre que complisquen els requisits mínims exigits, tindran prioritat les dones i els col·lectius vulnerables com les víctimes de violència de gènere, les persones amb diversitat funcional, les persones en situació o risc d'exclusió social, les persones majors de 45 anys, les persones amb baixa qualificació, les persones en atur de llarga duració, les persones que encapçalen famílies monoparentals paternes o famílies monoparentals maternes, i les persones titulars i beneficiàries de la renda valenciana d'inclusió.  
  
Cinc. Es modifica el contingut de l'últim paràgraf de l'apartat 1 i els apartats 7, 8 i 11 de l'article 5:  
Últim paràgraf de l'apartat 1 de l'article 5:  
Les convocatòries podran establir límits quant al nombre de projectes a presentar per les entitats promotores, al nombre d'especialitats per aula acreditada, als horaris de desenvolupament i al tipus de jornada contínua o partida.  
7. Per a l'alumnat que no haja obtingut el títol de graduat en Educació Secundària Obligatòria o equivalent, es podran organitzar:  
- Programes específics amb la finalitat de completar la seua formació, amb l'objectiu de preparar l'alumnat per a la prova d'obtenció del títol de graduat en ESO, d'accés a cicles formatius de grau mitjà, convocades per la conselleria competent en matèria d'educació, i proporcionar-los una formació bàsica i professional que els permeta incorporar-se a la vida activa o prosseguir els seus estudis en els diferents ensenyaments regulats en les normes educatives vigents, així com presentar-se a les proves que siguen autoritzades pel SERVEF, i que els capaciten per a accedir en el futur als certificats de professionalitat de nivell 2. Aquest alumnat només podrà participar en itineraris amb impartició d'un certificat de nivell 1 o en el cas que la resolució de convocatòria establisca itineraris en els quals s'impartisca de manera consecutiva un certificat de professionalitat de nivell 1 i 2 de la mateixa família professional.  
  
- Acciones formatives corresponents a algun dels programes següents:  
· FCOV30: comunicació en valencià N2  
· FCOV22: comunicació en llengua castellana N2  
· FCOV05: comunicació en llengües estrangeres anglés N2 (només per a l'accés a un certificat de professionalitat amb idiomes)  
· FCOV23: competència matemàtica N2  
La superació de tots ells els permetrà accedir als certificats de professionalitat de nivell 2.  
Així mateix, per a l'alumnat que no haja obtingut el títol de batxiller o equivalent i estiga en possessió del títol de graduat en ESO o equivalent, es podran organitzar:  
- Programes específics amb l'objectiu de preparar a l'alumnat per a la prova d'obtenció del títol de batxiller i d'accés a cicles formatius de grau superior, convocada per la conselleria competent en matèria d'educació, sense perjudici de les convalidacions que pertoquen, si escau, i proporcionar-los una formació bàsica i professional que els permeta incorporar-se a la vida activa o prosseguir els seus estudis en els diferents ensenyaments regulats en les normes educatives vigents. Aquest alumnat participarà preferentment en itineraris formatius on s'impartisca un certificat de professionalitat de nivell 2.  
- Acciones formatives corresponents a algun dels programes següents:  
· FCOV31: comunicació en valencià N3  
· FCOV02: competència en llengua castellana N3  
· FCOV06: comunicació en llengües estrangeres anglés N3 (només per a l'accés a un certificat de professionalitat amb idiomes)  
· FCOV12: competència matemàtica N3  
La superació de tots ells els permetrà accedir als certificats de professionalitat de nivell 3.  
8. El contingut de la formació a què es refereixen els apartats 6 i 7 d'aquest article s'inclourà dins del pla formatiu que acompanyarà la sol·licitud, i haurà de permetre aconseguir els objectius adequats al programa formatiu corresponent de l'especialitat.  
11. Una vegada finalitzats els projectes, les entitats beneficiàries hauran de prestar assistència tècnica durant almenys sis mesos a les persones participants que ho sol·liciten, tant per a la cerca d'ocupació per compte d'altri com per a l'establiment per compte propi, de forma individual o en projectes d'economia social. A aquests efectes podran utilitzar els serveis propis del SERVEF, així com els de les entitats col·laboradores del SERVEF en matèria d'orientació.  
  
Sis. Es modifica l'enunciat dels apartats 1 i 3 de l'article 8:  
1. Les subvencions per als tallers d'ocupació es calcularan per a cobrir les diferents despeses i comprendran els conceptes següents:  
3. El mòdul B compensarà les despeses de manteniment, mitjans didàctics, material escolar, material de consum, amortització d'equips, lloguer de maquinària i equips, costos d'auditoria si escau, i altres despeses de funcionament.  
  
Set. Es dona nova redacció a l'article 10:  
1. Per a la selecció del personal directiu i docent dels tallers d'ocupació, el grup de treball mixt establirà el procediment de selecció a seguir, incloent-hi els criteris de baremació dels mèrits, s'utilitzarà preferentment oferta d'ocupació que tindrà en compte les bases elaborades pel grup de treball esmentat, i tramitada pel centre SERVEF que corresponga, convocatòria pública o ambdues. Així mateix, podran incorporar-se al procés de selecció les persones incloses prèviament en fitxers d'experts existents.  
Tot això, sense perjudici de l'aplicació del que es preveu en el Reial decret 34/2008 i l'Ordre ESS/1897/2013:  
- La persona responsable de la direcció del projecte, haurà de comptar, almenys, amb titulació universitària (es podrà exigir una titulació determinada en els llocs que ho requerisquen).  
- El personal docent haurà de comptar, amb la titulació prevista en el reial decret que regule el corresponent certificat de professionalitat.  
  
2. Per al personal docent de suport, s'exigirà com a mínim alguna de les titulacions següents:  
- Títol de Mestre o Mestra d'Educació Primària o equivalent.  
- Persona amb titulació universitària que es trobe en possessió del títol de màster que habilita per a l'exercici de les professions de professora/professor d'Educació Secundària Obligatòria, Batxillerat, Formació Professional i Ensenyaments d'Idioma, o equivalent, o amb un mínim de 300 hores de Formació Metodològica.  
- Titulació Tècnica Superior de Formació Professional o equivalent i estar en possessió del Certificat Oficial de Formació Pedagògica i Didàctica Equivalent expedit per la conselleria competent en matèria d'educació, segons preveu l'Ordre 4/2016, d'1 de març, o amb un mínim de 300 hores de Formació Metodològica.  
3. Per al personal auxiliar administratiu, s'exigirà com a requisit mínim FP I/Cicle de grau mitjà o certificat de professionalitat en l'especialitat, o haver realitzat amb aprofitament alguna acció formativa relacionada amb les especialitats, segons el fitxer d'especialitats del SEPE, de l'Àrea Professional d'Administració i Gestió, pertanyent a la família professional de la mateixa denominació, o graduat en Educació Secundària o Graduat Escolar amb experiència en auxiliar administratiu, almenys, de 12 mesos.  
4. Qualsevol que siga el sistema de selecció utilitzat, se seguiran els criteris i procediments establits pel SERVEF per a la cobertura d'ofertes d'ocupació, per la qual cosa no serà aplicable la normativa establida per als procediments de selecció de personal de les diferents administracions públiques, encara que l'entitat promotora siga un organisme públic. En aquest últim cas, el personal seleccionat no es considerarà inclòs en les plantilles corresponents o relacions de llocs de treball, per la qual cosa no serà necessària oferta d'ocupació pública prèvia.  
  
Huit. S'afig un apartat 4 a l'article 13:  
4. En cas de suspensió definitiva que es dictarà per la Direcció General del SERVEF, s'instrumentaran els mecanismes necessaris per a minimitzar les conseqüències negatives per a l'alumnat. A aquest efecte, la Direcció General d'Ocupació i Formació facilitarà la continuïtat de la part formativa pendent de ser impartida, que podrà desenvolupar-se en els centres propis del SERVEF.  
  
Nou. Es modifiquen els apartats 4 i 5 i s'elimina l'apartat 6 de l'article 15.  
4. Quan així ho prevegen les respectives convocatòries, les entitats beneficiàries hauran de presentar:  
a) Una vegada finalitzat el projecte i dins de les quatre setmanes següents a la seua finalització, el formulari informatitzat d'indicadors de resultats immediats, degudament emplenat.  
b) Transcorreguts sis mesos des de la finalització del projecte, el formulari informatitzat d'indicadors de resultats a llarg termini degudament emplenat.  
5. La falta de presentació dels documents esmentats en l'apartat 4 podrà ser tinguda en compte en la valoració de les convocatòries posteriors.  
  
Deu. De l'article 16 es modifica l'apartat 3, el penúltim paràgraf d'aquest de la lletra a, i s'elimina l'últim paràgraf en la lletra a del dit apartat, es modifica el segon paràgraf de la lletra d del mateix apartat 3, s'afig la lletra g al mateix apartat 3, i es modifica l'apartat 10:  
  
3. En els dos mesos següents a la finalització dels tallers, es remetran els justificants dels pagaments efectuats amb especificació de l'import corresponent a cadascuna de les partides subvencionades utilitzant per a això el programa informàtic e-SIDEC, o aquell que per a anàloga finalitat li siga facilitat pel SERVEF, transcorregut aquest termini sense la presentació de la justificació, que es relaciona a continuació, s'aplicarà el que es disposa per a aquests casos en l'article 70.3 del Reglament de la Llei general de subvencions, aprovat pel Reial decret 887/2006, de 21 de juliol:  
Penúltim paràgraf de la lletra a de l'apartat 3.  
Es considera cost salarial, el salari base i els complements salarials que es troben fixats en el conveni col·lectiu de l'entitat, i si no n'hi ha, el que s'estableix en el segon Acord de la Federació Valenciana de Municipis i Províncies i les organitzacions sindicals. S'haurà d'aportar còpia del conveni d'aplicació vigent durant el període d'execució de l'acció formativa, que continga les ressenyes del diari oficial en què es va publicar, i l'última actualització salarial, quan siga procedent.  
  
Segon paràgraf de la lletra d de l'apartat 3.  
Seran subvencionables les quanties que perceba el personal contractat que es trobe en situació d'incapacitat temporal, en la quantia que vaja a càrrec de l'entitat. No obstant això, no es consideraran despeses subvencionables les quanties que, si escau, perceba el personal contractat corresponents a les absències injustificades. Sense perjudici d'això, en el cas que les respectives convocatòries prevegen explícitament cofinançament pel Fons Social Europeu, no es consideraran despeses subvencionables les quanties que cobre el personal contractat corresponents a les absències i baixes de qualsevol naturalesa.  
g) Quan d'acord amb el que es preveu en l'article 14.2 de la Llei 39/2015, d'1 de juliol, del procediment administratiu comú de les administracions públiques, pertoque la presentació telemàtica de la documentació esmentada en aquest article, les convocatòries podran establir mitjans o procediments per a facilitar a les entitats beneficiàries el compliment d'aquesta obligació.  
10. No podrà realitzar-se el pagament de la subvenció mentre l'entitat beneficiària no es trobe al corrent en el compliment de les seues obligacions tributàries i davant de la Seguretat Social; a aquest efecte, d'acord amb el que es preveu en l'article 22.4 del RLGS, la presentació de la sol·licitud de subvenció comportarà l'autorització de la sol·licitant perquè l'òrgan concedent obtinga de forma directa l'acreditació de les circumstàncies previstes en els articles 18 i 19 del reglament esmentat a través de certificats telemàtics, en aquest cas la sol·licitant no haurà d'aportar la certificació corresponent. No obstant això, la sol·licitant podrà denegar expressament aquesta autorització i aleshores haurà d'aportar les certificacions corresponents. Així mateix, per a poder realitzar el pagament de la subvenció l'entitat haurà d'acreditar que no és deutora per resolució de procedència de reintegrament mitjançant la presentació d'una declaració responsable.  
  
Onze. Es modifica el paràgraf quart de la disposició addicional segona:  
Així mateix seran aplicable, en el que es referisca als programes d'ocupació-formació la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral i el Reial decret 694//2017, de 3 de juliol, que desplega l'anterior, i en allò que no estiga derogat, el Reial decret 395/2007, de 23 de març, pel qual es regula el subsistema de formació professional per a l'ocupació i l'Ordre TAS/718/2008, de 7 de març, que el desenvolupa.  
  
Dotze. Es modifica la disposició addicional tercera:  
Les ajudes a la formació regulades en aquesta ordre són compatibles amb el mercat comú, d'acord amb l'article 107, apartat 1 del Tractat de funcionament de la Unió Europea i queden dispensades de l'obligació de notificació establida en l'article 108, apartat 3, del Tractat, i de comunicar d'acord amb el que es preveu en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'article 107.1, perquè no suposen avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
  
Tretze. Es modifica el criteri Àmbit territorial de l'annex únic a l'ordre en el qual es recullen els criteris objectius d'atorgament de la subvenció, que queda redactat com segueix:  
- Àmbit territorial.  
Es podran valorar els projectes l'àmbit d'actuació dels quals es desenvolupe en diversos municipis, així com els projectes presentats per acords/pactes territorials.


Còpia Permalink ELI